**Supervízia a jej miesto v školských zariadeniach**

Schavel, Kuzyšin , Hučík

Zmena spoločensko–ekonomických pomerov si vyžiadala aj zmenu v prístupe ku klientovi a v spôsobe riešenia jeho problémov. Slovo „starostlivosť“ sa nahrádza slovom „pomoc“ a tento uhol pohľadu spôsobuje, že klient prestáva byť len pasívnym príjemcom starostlivosti. Väčší dôraz sa v súčasnosti kladie na vnútornú motiváciu klienta k zmene a jeho angažovanosť pri riešení svojich problémov. Odborník sa, na rozdiel od minulosti, dostáva do pozície, kedy preberá vo vzťahu odborný pracovník – klient takmer rovnoprávne postavenie a jeho úlohou je klienta podporovať a sprevádzať ho. Táto interakcia si vyžaduje nevyhnutné vedomosti a zručnosti, ktoré získa pracovník prostredníctvom inštitucionálnej prípravy formou univerzitného vzdelania alebo prostredníctvom ďalšieho vzdelávania ako aj vlastnými skúsenosťami z odbornej praxe. Jednou z možností ako zvyšovať profesionálnu kompetenciu pri práci s klientom je supervízia.

 Supervízia ako jedna z metód odbornej práce je na Slovensku ešte stále pomerne neznámym a málo používaným pojmom v praxi pedagóga. V odbornej práci na našom území je určitou novinkou, hľadajúcou si svoje miesto v praxi, pre ktorú je predovšetkým určená..

 Súčasná spoločnosť už niekoľko desaťročí speje od modelu multifunkčného pracovníka k úzko špecializovanému expertovi. S týmto trendom súvisí aj stále silnejúci tlak na osobnú zodpovednosť a „neomylnosť“ takéhoto experta, ktorý komplikuje rozhodovanie v jeho profesijnom živote. Práve preto vnímame supervíziu ako pole možností pri riešení vnútorných aj vonkajších konfliktov a etických dilem profesionála a ako jeho podporu v tvorbe efektívnejších postupov v práci s klientom.

V oblasti pedagogiky zatiaľ neexistuje špecializované supervízne pracovisko, tak, ako je to napríklad v oblasti sociálnej práce, kde od roku 2001 Asociácia supervízorov a sociálnych poradcov (ASSP) poskytuje certifikované vzdelávanie sociálnych pracovníkov, poradenstvo a konzultácie, sociálno-psychologické výcviky a supervízie. Avšak pedagóg môže vyhľadať pomoc v rôznych iných (súkromných alebo neziskových) organizáciách, z ktorých si môže vybrať v závislosti od svojho odboru a zamerania (napr. Inštitút Virginie Satirovej, firma Koachingplus, atď.).

V pedagogickom kontexte sa supervízna činnosť v súčasnosti objavuje v zákone č. 317/2009 z. z. paragrafe 33 odsekoch 10 až 13, kde sa spomína v súvislosti s dosiahnutým stupňom odbornosti. Funkciou supervízora je, podľa tohto zákona, *„koordinácia a odborný dohľad na úroveň jednotlivých odborných činností a podieľanie sa na kontinuálnom vzdelávaní a zvyšovaní kompetencií odborných zamestnancov škôl a školských zariadení“*. Zákon nespomína spôsob, akým má supervízor vzdelanie nadobudnúť, tak isto aj definícia činností supervízora v ňom je vágna a všeobecná.

Podľa kritérií Európskej asociácie pre supervíziu (EAS) sú pre vykonávanie supervízie nevyhnutné podmienky:

* *osobnostné charakteristiky a predpoklady*: psychické zdravie, otvorenosť, realizmus, duch partnerstva, vierohodnosť;
* *profesionálne schopnosti*: dobrá adaptácia na zmenu, cit pre skryté procesz a zaobchádzanie s nimi, schopnosť pripraviť stratégiu korekcie vlastného postupu, schopnosť zúročiť vlastné skúsenosti práce s jednotlivcom, so skupinou v organizácii;
* *profesionálne vedomosti*: základné vedomosti z oblasti psychológie, psychológie osobnosti, teórie medziľudskej komunikácie, vedomosti o skupinovej dynamike, znalosti o metakomunikácii, základné vedomosti z teórie riadenia a štruktúry organizácie, o strategickej zmene, filozofické myslenie a vedomosti zo základných filozofických konceptov ( Hemp, In Matoušek a kol. 2003, s. 359);

Vychádzajúc z týchto kritérií sa javia pedagogické fakulty so študijnými odbormi špeciálnopedagogického zamerania ( psychopédia, etopédia, tyflopédia a pod.) najvhodnejšou inštitúciou pre vzdelávanie supervízorov. Združujú odborníkov z vyššie uvedených oblastí, ktorí sa pohybujú (svojimi teoretickými a praktickými znalosťami) v širšom kontexte špeciálnopedagogickej praxe. Výber študentov pre kvalifikáciu supervízora by bol determinovaný nasledovnými kritériami:

* úroveň vzdelania ( akceptované vysokoškolské vzdelanie z oblasti špeciálnej pedagogiky);
* odborná prax minimálne 5 (10)rokov v danom odbore;
* absolvovanie sociálno-psychologického výcviku so zameraním na špeciálnopedagogickú problematiku;
* skúsenosť s vedením pracovného kolektívu;
* osobnostné predpoklady: angažovanosť v práci, komunikačné zručnosti, záujem o prácu supervízora, schopnosť kriticky zhodnotiť výkony supervidovaných, objektívnosť, nezaujatosť supervízora a iné.

Odborná príprava supervízova by mala byť zameraná vo svojom obsahu na zvládnutie nasledovných okruhov problémov:

* mapovanie odborných praktických a teoretických vedomostí v oblasti, v ktorej pracovník pôsobí a v ktorej bude pôsobiť ako supervízor;
* problematika vzťahu medzi supervízorom a zamestnanom v rámci procesu supervízie;
* zvládnutie komponentov, ktoré určujú proces učenia supervízie: výcvik, špeciálno-pedagogické poradenstvo, vedenie;
* proces supervízie a sním spojené faktory, ktoré ho ovplyvňujú ( strach, moc, poriadok, čas);
* didaktická rovina supervíznej práce;
* prípadová práca písomné záznamy, ústne referovanie, audio-video nahrávky, priama supervízia práce s osobou s postihnutím či narušením;

Cieľom výberu uchádzačov a zameranie ich prípravy pre prácu supervízora je naučiť ich efektívne napĺňať úlohy, ktoré sa od supervízora očakávajú – monitorovať prospech osoby s narušením alebo postihnutím, zaisťovať dodržiavanie príslušných právnych, etických a profesionálnych zásad a predpisov klinickej a konzultantskej praxe a monitorovať dosiahnuté klinické a konzultantské výsledky a odborný rast supervidovaného.

 Na základe uvedených skutočností na Slovensku konštatujeme, že systém poskytovania supervízie v pedagogickom kontexte nie je jasne formulovaný. Využitie služieb supervízora je zatiaľ v našich podmienkach možnosťou, nie povinnosťou pedagóga napriek jej významnému vplyvu ja jeho efektivitu práce. Zavedenie supervízie si vyžaduje spoluprácu všetkých zainteresovaných subjektov (zamestnávatelia, vzdelávatelia, občianske združenia) v prospech skvalitňovania výkonu práce a zvyšovania kompetencií pracovníka. Koordinácia týchto subjektov by sa mohla diať pod taktovkou vysokého školstva, ktoré môže tvoriť základnú platformu pre odbornú diskusiu a aktívne sa podieľať na vytvorení vzdelávacieho programu pre vzdelávanie supervízorov.

Literatúra:

BAŠTECKÁ, B. 2001, *Základy klionické psychologie*. Praha: Portál, 2001

HARTL,P., HARTLOVÁ, H. *Psychologický slovník.* Praha: Portál, 2004

MATOUŠEK, O. a KOL. *Metody a řízení sociální práce*. Praha: Portál, 2003

OLÁH, M., SCHAVEL, M., TOMKA, M. *Príručka pre skvalitnenie supervízie v detských domovoch*. Bratislava: Asociácia vzdelávateľov v sociálnej práci, 2008

STRIEŽENEC, Š. 1996 *Slovník sociálneho pracovníka*. Trnava: Ad, 1996 www.assp.sk

Zákon č. 448/2008 Z.z. o sociálnych službách

Zákon č. 305/2005 Z.z. o sociálno-právnej ochrane detí a sociálnej kuratele

Zákon č. 317/2009 Z.z. o pedagogických zamestnancoch a odborných zamestnancoch